作者:王沂孫
標題:疏影
內容:瓊妃臥月。任素裳瘦損，羅帶重結。石徑春寒，碧蘚參差，相思曾步芳屧。離魂分破東風恨，又夢入、水孤雲闊。算如今、也厭娉婷，帶了一痕殘雪。猶記冰奩半掩，冷枝畫未就，歸棹輕折。幾度黃昏，忽到窗前，重想故人初別。蒼虯欲卷漣漪去，慢蛻卻、連環香骨。早又是，翠蔭蒙茸，一似一枝清絕。